b'\n_START_ARTICLE_\nViorel Tilea\n_START_SECTION_\nOriginea \xc8\x99i studiile\n_START_PARAGRAPH_\nDescendent al familiei Ra\xc8\x9biu de Nagylak (No\xc8\x99lac) din Turda, atestat\xc4\x83 \xc3\xaen Transilvania la \xc3\xaenceputul sec. al XIV-lea \xc8\x99i re\xc3\xaennobilat\xc4\x83 \xc3\xaen anul 1625 de c\xc4\x83tre principele Gabriel Bethlen. _NEWLINE_A fost fiul lui Onoriu \xc8\x99i Emilia Tilea, nepot de fiic\xc4\x83 al dr. Ioan Ra\xc8\x9biu \xc8\x99i str\xc4\x83-str\xc4\x83nepot al prepozitului Basiliu Ra\xc8\x9biu. \xc3\x8en anul 1921 s-a c\xc4\x83s\xc4\x83torit cu Eugenia Pop (decedat\xc4\x83 \xc3\xaen 1947), iar \xc3\xaen anul 1951 s-a rec\xc4\x83s\xc4\x83torit cu Manuela Monroe. A fost un mare patriot rom\xc3\xa2n, european prin voca\xc8\x9bie, politician, diplomat, jurnalist \xc8\x99i scriitor rom\xc3\xa2n, membru al Francmasoneriei Rom\xc3\xa2ne. A studiat la Sibiu, Bratislava, Cluj, Londra \xc8\x99i Viena. A fost doctor \xc3\xaen drept al Universit\xc4\x83\xc8\x9bii din Viena.\n_START_SECTION_\nActivitatea politic\xc4\x83 \xc8\x99i diplomatic\xc4\x83\n_START_PARAGRAPH_\n\xc3\x8en timpul Primului R\xc4\x83zboi Mondial a fost \xc3\xaencorporat \xc3\xaen Armata Austro-Ungar\xc4\x83. \xc3\x8en luna octombrie 1918 se al\xc4\x83tur\xc4\x83 Consiliului Na\xc8\x9bional Rom\xc3\xa2n. A fost trimis la Geneva pentru a se \xc3\xaent\xc3\xa2lni cu reprezentantul pre\xc8\x99edintelui SUA, Thomas Woodrow Wilson. _NEWLINE_\xc3\x8en perioada februarie-octombrie 1919 a fost secretarul particular al lui Iuliu Maniu, iar \xc3\xaen perioada octombrie-decembrie 1919 al lui Alexandru Vaida-Voievod A participat la Conferin\xc8\x9ba de Pace de la Paris. \xc3\x8en perioada 1919-1920 a fost ata\xc8\x99at diplomatic la Lega\xc8\x9bia Rom\xc3\xa2n\xc4\x83 din Londra. _NEWLINE_A publicat nou\xc4\x83 c\xc4\x83r\xc8\x9bi \xc3\xaen domeniul politic \xc8\x99i diplomatic. _NEWLINE_Numele lui Viorel Tilea a r\xc4\x83mas \xc3\xaen istoria celui de-al Doilea R\xc4\x83zboi Mondial. A fost trimisul extraordinar \xc8\x99i plenipoten\xc8\x9biar al Rom\xc3\xa2niei la Londra \xc3\xaen perioada 1938-1940. Este cunoscut pentru \xe2\x80\x9eincidentul Tilea\xe2\x80\x9d, dinaintea celui de-al Doilea R\xc4\x83zboi Mondial. \xc3\x8en zilele de 16 \xc8\x99i 17 martie 1939 s-a prezentat la Foreign Office \xc8\x99i a declarat c\xc4\x83 guvernul rom\xc3\xa2n avea toate motivele s\xc4\x83 cread\xc4\x83 c\xc4\x83 Germania va proceda \xc3\xaen urm\xc4\x83toarele luni la dezintegrarea Rom\xc3\xa2niei, \xc3\xaen acela\xc8\x99i mod cum a procedat cu Cehoslovacia. De\xc8\x99i guvernul rom\xc3\xa2n a dezmin\xc8\x9bit existen\xc8\x9ba unui \xe2\x80\x9eultimatum german\xe2\x80\x9d, cabinetul britanic \xc8\x99i-a pus \xc3\xaen mi\xc8\x99care \xc3\xaentreg angrenajul politico-diplomatic. Rezultatul a fost \xc3\xaencetarea politicii de conciliere a Londrei \xc8\x99i Parisului fa\xc8\x9b\xc4\x83 de Berlin. _NEWLINE_\xc3\x8en anul 1940 Rom\xc3\xa2nia a pierdut Basarabia \xc8\x99i Bucovina de Nord, Ardealul de Nord \xc8\x99i Cadrilaterul. Toate acestea s-au f\xc4\x83cut prin amestecul direct al Germaniei Naziste sau indirect prin anexele secrete ale tratatelor \xc3\xaencheiate cu \xc8\x9b\xc4\x83rile vecine Rom\xc3\xa2niei, inclusiv URSS. \xc3\x8en septembrie 1940 Tilea a fost rechemat \xc3\xaen \xc8\x9bar\xc4\x83, dar a refuzat \xc8\x99i a solicitat azil politic \xc3\xaen Anglia. Demis din post, a pierdut cet\xc4\x83\xc8\x9benia rom\xc3\xa2n\xc4\x83 \xc8\x99i toate propriet\xc4\x83\xc8\x9bile din Rom\xc3\xa2nia. _NEWLINE_I s-a retras cet\xc4\x83\xc8\x9benia rom\xc3\xa2n\xc4\x83 prin jurnalul Consiliului de Mini\xc8\x99tri nr. 81 din 3 februarie 1941, publicat \xc3\xaen Monitorul Oficial nr. 29 din 4 februarie 1941. Ulterior, la 17 decembrie 1941, a fost \xc8\x99ters din eviden\xc8\x9bele ofi\xc8\x9berilor de rezerv\xc4\x83 ai Armatei Rom\xc3\xa2ne, cu pierderea gradului de c\xc4\x83pitan de rezerv\xc4\x83, \xe2\x80\x9eca unuia care \xc3\xaen str\xc4\x83in\xc4\x83tate a avut purt\xc4\x83ri potrivnice \xc3\xaendatoririi de fidelitate fa\xc8\x9b\xc4\x83 de \xc8\x9bar\xc4\x83\xe2\x80\x9d._NEWLINE_A fost un apropiat al regimului regelui Carol al II-lea \xc8\x99i sus\xc8\x9bin\xc4\x83tor \xc3\xaen exil al monarhiei rom\xc3\xa2ne. A fost Commander of the Most Excellent Order of the British Empire (CBE). La Londra fondeaz\xc4\x83 Mi\xc8\x99carea Rom\xc3\xa2n\xc4\x83 Liber\xc4\x83. \xc3\x8en anul 1948 statul comunist \xc3\xaei retrage pentru a doua oar\xc4\x83 cet\xc4\x83\xc8\x9benia rom\xc3\xa2n\xc4\x83. A fost pre\xc8\x99edintele Organiza\xc8\x9biei Tineretului Na\xc8\x9bional \xc8\x9a\xc4\x83r\xc4\x83nesc, \xe2\x80\x9eChemarea\xe2\x80\x9d. _NEWLINE_Viorel Tilea a f\xc4\x83cut parte din Liga Rom\xc3\xa2nilor Liberi \xc3\xaen anii 1950._NEWLINE_A fost martor \xc8\x99i participant activ la toate marile evenimente ale poporului rom\xc3\xa2n din prima jum\xc4\x83tate a secolului al XX-lea. A fost primul \xc8\x99ef al Lega\xc8\x9biei Rom\xc3\xa2niei din Londra, care a lucrat \xc8\x99i a locuit \xc3\xaen prestigioasa cl\xc4\x83dire situat\xc4\x83 \xc3\xaen 1 Belgrave Square. Cl\xc4\x83direa g\xc4\x83zduie\xc8\x99te ast\xc4\x83zi spa\xc8\x9biile de reprezentare diplomatic\xc4\x83 ale Ambasadei Rom\xc3\xa2niei \xc8\x99i sediul Institutului Cultural Rom\xc3\xa2n. \xc3\x8en anul 2009, la ini\xc8\x9biativa ambasadorului Ion Jinga, salonul de protocol diplomatic al Ambasadei \xc8\x99i totodat\xc4\x83 fostul birou al lui Viorel Tilea, a devenit \xe2\x80\x9eThe V. V. Tilea Room\xe2\x80\x9d (Salonul V. V. Tilea) \xc8\x99i a fost marcat cu o plachet\xc4\x83 de bronz pe care este gravat numele diplomatului. Viorel Tilea a murit \xc3\xaen Anglia. _NEWLINE_Conform dorin\xc8\x9bei exprimat\xc4\x83 \xc3\xaen testamentul s\xc4\x83u, memoriile sale privind misiunea la Londra au fost publicate de familia sa. Vezi: V. V. Tilea, Ileana Troiano, Envoy Extraordinary. Memoirs of a Romanian Diplomat. (Londra, Haggerston Press, 1998).  Din ini\xc8\x9biativa urma\xc8\x99ilor familiilor, arhivele Tilea-Ra\xc8\x9biu au fost donate Bibliotecii Centrale Universitare din Cluj.'